S-a dat drept femeie şi a convins un bărbat să-i trimită imagini indecente. Apoi, tânărul prahovean a început şantajul: câţi bani i-a cerut victimei
Un bărbat de 24 de ani din comuna prahoveană Filipeştii de Târg a fost reţinut pentru şantaj, după ce, pretinzând că este femeie, a cerut unui alt bărbat imagini cu el, cu caracter pornografic, după care i-a solicitat acestuia bani, sub ameninţarea că, dacă nu îi dă suma cerută, publică imaginile pe reţelele de socializare.
- A picat Facebook. Nici Instagram sau Facebook Messenger nu funcţionează marţi după-amiază
Dosarul în acest caz a fost deschis de poliţiştii prahoveni după ce un bărbat a reclamat la Secţia de Poliţie Rurală Floreşti că este şantajat pe o reţea de socializare.
S-a dat drept femeie, apoi l-a şantajat cu imaginile primite
"În urma verificărilor efectuate de către poliţişti, a reieşit faptul că în cursul zilei de 3 martie a.c, bărbatul în cauză ar fi purtat discuţii pe o reţea de socializare cu o altă persoană, iar aceasta din urmă i-ar fi pretins acte sexuale. Ulterior, bărbatul ar fi fost ameninţat cu distribuirea materialului pornografic în mediul online, în cazul în care acesta nu se va conforma solicitărilor", transmite, marţi, Poliţia judeţeană Prahova.
În urma verificărilor efectuate, poliţiştii l-au identificat pe şantajist, în persoana unui tânăr de 24 de ani, din comuna Filipeştii de Târg.
I-a cerut victimei 5.000 de lei
Surse judiciare au declarat pentru news.ro că acesta, folosind un cont pe o reţea de socializare cu numele şi fotografia unei femei, a intrat în legătură cu un bărbat, pe care l-a convins să se filmeze în ipostaze intime şi să îi trimită imaginile. Ulterior, şantajistul i-a cerut acestuia suma de 5.000 de lei, ameninţând că, dacă nu primeşte aceşti bani, publică pe reţelele de socializare imaginile, pentru ca familia celuilalt să le vadă.
În urma probatoriului administrat faţă de tânărul în cauză a fost luată măsura reţinerii pentru 24 de ore, urmând să fie prezentat unităţii de parchet competente pentru luarea unei alte măsuri preventive, precizează oficialii Poliţiei Prahova.